เช็กเส้นทางเลี่ยงรถติด “โป๊ปฟรานซิส” เสด็จเยือนไทย 20-23 พ.ย.นี้
เช็กเส้นทางเลี่ยงรถติด “โป๊ปฟรานซิส” เสด็จเยือนไทย 20-23 พ.ย.นี้
เช็กเส้นทางเลี่ยงรถติด “โป๊ปฟรานซิส” เสด็จเยือนไทย 20-23 พ.ย.นี้
19 พ.ย. 2562

พลตำรวจตรี จิรสันต์ แก้วแสงเอก รองผู้บัญชาการตำรวจนครบาล เปิดเผยว่า การบริหารจัดการการจราจรระหว่างที่สมเด็จพระสันตะปาปาฟรานซิสเสด็จมาเยือนประเทศไทยในวันที่ 20-23 พ.ย.นี้ การจราจรจะปิดในเส้นทางที่พระองค์เสด็จผ่านเท่านั้น
โดยจะใช้หลักการปิดช้าและเปิดเร็ว ซึ่งจะใช้เส้นทางโทเวล เชื่อมต่อทางด่วนไปลงยังพระราม 4 จากนั้นจะเบี่ยงซ้ายเข้าถนนสาทร เพื่อเข้าที่พักแรม สถานทูตนครรัฐวาติกัน ซึ่งจะเป็นเส้นทางที่ใช้ไป-กลับ โดยในวันที่ 20 ช่วงเวลา 12.00-13.00 น. และในวันกลับ คือวันที่ 23 ช่วงเวลา 08.00-09.00 น. ขอให้ประชาชนหลีกเลี่ยงเส้นทางดังกล่าว
ส่วนเส้นทางในกรุงเทพมหานครที่พระองค์ท่านจะเสด็จไปมีทั้งหมด 7 ที่หมาย ในวันที่ 21 พฤศจิกายน ได้แก่ ทำเนียบรัฐบาล  โรงพยาบาลเซนต์หลุยส์ พระที่นั่งอัมพรสถาน วัดราชบพิตร สนามศุภชลาศัย จุฬาลงกรณ์มหาวิทยาลัย อาสนวิหาร อัสสัมชัญ ซึ่งเส้นทางส่วนใหญ่จะอยู่ในพื้นที่ใจกลางเมือง จึงขอความร่วมมือประชาชนหลีกเลี่ยงเส้นทางดังกล่าว
สำหรับมาตรการดูแลรักษาความปลอดภัย จะเป็นหน้าที่ของฝ่ายกิจการพิเศษ กองบัญชาการตำรวจนครบาล เป็นผู้ดูแล อย่างไรก็ตามในขบวนจะมีการดูแลรักษาความปลอดภัยโดยใช้กำลังของกองบังคับการควบคุมฝูงชนและอารักษ์ขา และตำรวจสันติบาล
และ เมื่อวันที่ 16 พ.ย. ที่ผ่านมา ได้มีการซักซ้อมการรักษาความปลอดภัย ซึ่งการซักซ้อมผ่านไปได้ด้วยดี นอกจากนี้ยังได้ประสานการปฏิบัติงานไปยังกระทรวงการต่างประเทศ ปลัดสำนักนายก สถานเอกอัครสมณฑูตวาติกัน เพื่อเตรียมความพร้อมในโอกาสที่สมเด็จพระสันตะปาปาเสด็จเยือนประเทศไทย พร้อมขอความร่วมมือให้ประชาชนที่จะเข้ารอรับเสด็จให้เดินทางด้วยระบบขนส่งสาธารณะ เพื่อความสะดวกในการสัญจร ซึ่งคาดว่าจะมีมากถึง 4 หมื่นคน